Veşti bune pentru bucureşteni! Primăria Capitalei începe azi ridicarea maşinilor care stau doar 5 minute, boss.

„Avem o grămadă de BMW-uri bengoase care blochează doar 5 minute aleile, şinele de tramvai, gurile de metrou, spaţiile verzi”, comentează Marcel, ridicător municipal. „Unele stau doar 5 minute de mai bine de 2 ani, un fenomen spaţio-temporal unic care a atras mii de savanţi în centrul Capitalei.”

„E revoltător, dacă mă întrebaţi pe mine. Să laşi maşina undeva doar 5 minute, boss, e un obicei străvechi bucureştean, parte a identităţii noastre încă de când ciobanul Bucur a lăsat căruţa aici doar 5 minute, boss!”, spune Deceneu Petrescu, activist pentru drepturile cocalarilor.

Potrivit autorităţilor, taxa de recuperare a maşinii va fi 500 de lei pentru şoferii care stau doar 5 minute, respectiv 550 lei pentru cei care stau decât 5 minute.

